Kristian Thulesen Dahl (DF), 1997-10-30:
Jeg stillede ved debattens indledning nogle konkrete spørgsmål til bl.a. indenrigsministeren.
Jeg fik svar på nogle af dem og tak for det, men jeg fik ikke svar på dem alle.
Derfor vil jeg gerne henlede opmærksomheden på, at jeg konkret spurgte om, hvor mange somaliere der er sendt hjem. Jeg nævnte, at det vist var 10, man havde planer om skulle hjemsendes, og at man gjorde en stor mediebegivenhed ud af, at man fik én person sendt hjem for nogen tid siden.
Man betegnede det nærmest som et gennembrud.
Derfor ønsker jeg at vide: Er der sendt flere hjem?
Ved man, hvor de befinder sig?
Jeg har hørt noget om, at nogen skulle være gået under jorden.
Så det er nogle konkrete spørgsmål.
Jeg vil også gerne høre indenrigsministerens svar på, om man agter at foretage sig noget i forhold til de vel 3.000 somaliere, som befinder sig her i landet, og som stadig væk er inden for den 3-års-frist, hvor vi kan sende dem ud af landet igen.
Agter man bare at lade tiden gå, så de kan opholde sig livsvarigt i Danmark, eller agter man fra regeringens side at komme med udspil og tage et initiativ, så perioden på de 3 år forlænges - om ikke for andre så for denne gruppe på 3.000 somaliere?
Det ønsker jeg også at få et klart svar på fra indenrigsministeren.
Så er det rart at høre fra indenrigsministeren, at det åbenbart er bestemt at udvise 20 i forbindelse med kriminalitet.
Det er jo fantastisk.
Nu er der nogen, der har bidt mærke i eller forsøgt at give indtryk af, at Dansk Folkeparti tilfører udlændingedebatten ting, som ikke er facts, men urigtige, og jeg synes derfor, at det er interessant at få den oplysning fra indenrigsministeren om, at de 8 ud af de 20 er udsendt, mens resten på forskelligt niveau stadig væk befinder sig her i landet.
Det synes jeg er interessant lige at få slået fast.
Det er også interessant, at der faktisk er nogle af de 20 - der er i hvert fald 1 - som man ikke ved, hvor er, for det indtryk, som en partikollega til indenrigsministeren gav af rigets tilstand for nogen tid siden, var jo, at der var 20, der var udvist.
Derfor synes jeg, at der er en nuance her, som jeg synes er gavnlig at få frem i debatten, i stedet for vi gør debatten unuanceret.
Jeg synes, der er rart, at vi har fået svar på det, eller rettere at vi har fået repeteret svaret, for indenrigsministerens citerede jo et tidligere svar, der var givet.
Tak for det!
Så bad jeg på et tidligere tidspunkt fru Lotte Henriksen
om at besvare nogle spørgsmål, og fru Lotte Henriksen lovede at komme tilbage senere.
Jeg ved ikke, om fru Lotte Henriksen tager ordet her i en anden omgang, men det vil jeg da opfordre hende til.
Jeg spurgte om to ting, nemlig om holdningen til, at lande åbenlyst spekulerer i 3-års-reglen for at undgå hjemsendelse, altså lader være med at lave en hjemsendelsesaftale, før fristen for en dels vedkommende er overskredet, og så spurgte jeg om holdningen til Dansk Folkepartis forslag til vedtagelse.
Nu diskuterer man et ord
i vedtagelsen.
Det kan jeg godt forstå, og det er også berettiget nok, men jeg synes, at jeg savnede en holdning til, at man skal fokusere på hjemsendelsespolitikken i højere grad, end man gør i dag.
Så vil jeg sige til fru Baastrup, som spurgte, om der ikke skal være forskel på asylsøgere og afviste asylsøgere:
Jo, og det er der selvfølgelig også for Dansk Folkeparti
Der er den forskel, at afviste asylsøgere selvfølgelig skal sendes hjem så hurtigt, det kan lade sig gøre.
Dér er det ikke et spørgsmål om at vente.
Derfor er der selvfølgelig i den forstand en forskel, men der er ikke for Dansk Folkeparti forskel i selve holdningen til, at vi selvfølgelig skal hjælpe dem til, at de kan vende hjem igen, og at de skal og har en forpligtelse til at vende hjem igen.
Så vil jeg med hensyn til forslagene til vedtagelse, som jeg selvfølgelig også lige vil reflektere over, sige, at Dansk Folkeparti kan støtte det forslag, som er fremsat af Venstre og Det Konservative Folkeparti.
Vi kan ikke støtte regeringens forslag, for vi tolker det på den måde, at man fra regeringens side i realiteten har fået SF med på præcis den tanke om sammenkædning, som Finansudvalget afviste.
Vi kunne ikke støtte det dengang, og vi kan selvfølgelig heller ikke støtte det i dag, og det er det, vi læser ligger bag det forslag, og derfor afviser vi det.
I udlændingedebatten diskuterer man generelt meget det med, hvad der er human politik, hvad der er inhumant osv., og der er ikke grænser for, hvordan de, der er hellige i den her debat, kan fortælle, hvad vi andre er.
Det er noget, man gør meget ud af.
Men for mig at se er der altså ikke noget inhumant i det eksempel, som jeg selv gav fra talerstolen
tidligere: at vi via FN eksempelvis havde hjulpet og givet støtte til flygtningelejre i Pakistan i forbindelse med, at Sovjetunionen invaderede Afghanistan, og hvor der var en flygtningestrøm uden lige fra Afghanistan til Pakistan.
Der er jo ikke noget inhumant i det; det var tværtimod vældig humant, og det hjalp en masse mennesker i nød.
Hvis man fokuserer på, at vores hjælp til flygtninge skal gå på det, i stedet for at man er så fokuseret på at integrere de i den store sammenhæng få flygtninge i Danmark, ville vi faktisk være nået langt, men jeg kan føle af debatten, at så langt kommer vi desværre ikke i dag.